Prijedlog

MINISTARSTVO POLJOPRIVREDE

Na temelju članka 10. stavka 9. Zakona o poljoprivredi (»Narodne novine«, broj 30/15) ministar poljoprivrede donosi

PRAVILNIK

O IZMJENAMA I DOPUNAMA PRAVILNIKA O PROVEDBI PODMJERE 19.2. »PROVEDBA OPERACIJA UNUTAR CLLD STRATEGIJE«, PODMJERE 19.3. »PRIPREMA I PROVEDBA AKTIVNOSTI SURADNJE LAG-a« I PODMJERE 19.4. »TEKUĆI TROŠKOVI I ANIMACIJA« UNUTAR MJERE 19 »POTPORA LOKALNOM RAZVOJU U OKVIRU INICIJATIVE LEADER (CLLD – LOKALNI RAZVOJ POD VODSTVOM ZAJEDNICE)« IZ PROGRAMA RURALNOG RAZVOJA REPUBLIKE HRVATSKE ZA RAZDOBLJE 2014.-2020.

### Članak 1.

U Pravilniku o provedbi Podmjere 19.2. »Provedba operacija unutar CLLD strategije« Podmjere 19.3. »Priprema i provedba aktivnosti suradnje LAG-a« i Podmjere 19.4. »Tekući troškovi i animacija« unutar Mjere 19. »Potpora lokalnom razvoju u okviru inicijative LEADER (CLLD – lokalni razvoj pod vodstvom zajednice)« iz Programa ruralnog razvoja Republike Hrvatske za razdoblje 2014. – 2020. (»Narodne novine«, broj 96/17), u članku 2. stavku 1. točka 18. mijenja se i glasi:

»18) *pravilnik kojim se uređuje provedba pojedinog tipa operacije iz Programa*je važeći pravilnik u trenutku aktivacije tipa operacije, koji regulira mjeru/podmjeru/tip operacije za koji se objavljuje LAG Natječaj«

Iza točke 28. dodaje se nova točka 29. koja glasi:

»18) *aktivacija tipa operacije* je pokretanje od strane Agencije za plaćanja pojedinog tipa operacije iz Programa koji se provodi putem odabrane LRS i za koji se objavljuje LAG Natječaj«

U stavku 4. se brišu riječi: »u poljoprivredi, ribarstvu i ruralnom razvoju (u daljnjem tekstu: Agencija za plaćanja)«

### Članak 2.

U članku 6. stavku 1. točki m) riječ: »regulirane« zamjenjuje se riječju: »uređene«.

Iza točke n) dodaje se nova točka o) koja glasi:

»o) članovi UO LAG-a ne smiju biti partnerska i povezana poduzeća sukladno prilogu I. Uredbe (EU) br. 702/2014.«

Iza stavka 4. dodaju se novi stavci 5. i 6. koji glase:

»(5) Predstavnici izvršnog tijela jedinice lokalne i područne (regionalne) samouprave u tijelima LAG-a mogu predstavljati isključivo tu jedinicu lokalne i područne (regionalne) samouprave. Svako odstupanje od navedene odredbe smatrati će se povredom obveza propisanih Ugovorom iz članka 12. ovoga Pravilnika.

(6) Zadaća odabranog LAG-a je da u tijela LAG-a bira najreprezentativnije predstavnike svake pojedine interesne skupine.«

### Članak 3.

U članku 9. stavku 3. riječi: »dopune, ispravke i obrazloženja« zamjenjuju se riječima »dopune/obrazloženja/ispravke«.

### Članak 4.

U članku 15. stavak 10. mijenja se i glasi:

»(10) Odabrani LAG izmijenjenu odabranu LRS može početi provoditi od dana podnošenja Zahtjeva za promjenu iz članka 19. ovoga Pravilnika. U tome slučaju, odabrani LAG na vlastitu odgovornost provodi izmjene odabrane LRS, odnosno troškovi obuhvaćeni izmjenama odabrane LRS nisu prihvatljivi za sufinanciranje sredstvima iz Programa, ako Agencija za plaćanja za predmetne izmjene odabrane LRS donese Odluku o odbijanju promjene iz članka 19. ovoga Pravilnika.«

### Članak 5.

U članku 19. stavku 6. riječi: »dopune, ispravke i obrazloženja« zamjenjuju se riječima »dopune/obrazloženja/ispravke«, a riječi: »Zahtjeva za dopunu« zamjenjuju se riječima »Zahtjeva za dopunu/obrazloženje/ispravak«.

### Članak 6.

U članku 22. podstavku 3. riječ: »regulirane« zamjenjuje se riječju: »uređene«.

### Članak 7.

U članku 28. iza stavka 3. dodaju se novi stavci 4., 5. i 6. koji glase:

»(4) Temeljem sklopljenog Sporazuma, Agencija za plaćanja izrađuje smjernice za provedbu postupka odabira projekata (u daljnjem tekstu: smjernice) kojima se propisuju pravila koja su obvezujuća za odabrane LAG-ove prilikom postupka odabira projekata. Sukladno smjernicama, odabrani LAG izrađuje interne procedure za sve postupke provedbe LAG natječaja.

(5) U slučaju da se odabrani LAG ne pridržava obveza propisanih Sporazumom, Agencija za plaćanja ima pravo privremeno obustaviti sve postupke vezane za provedbu tipova operacija u okviru odabrane LRS, a u slučaju težih povreda obveza propisanih Sporazumom, Agencija za plaćanja ima pravo raskinuti i sklopljeni Ugovor sa sasvim pravnim posljedicama koje iz njega proizlaze.

(6) Detaljna postupanja iz stavka 5. ovoga članka propisuju se Sporazumom.«

### Članak 8.

U članku 29. u stavku 2. iza riječi »ako su« dodaje se riječ »kumulativno«.

U stavku 2. podstavak 3. mijenja se i glasi:

»- aktiviran tip operacije za koji se objavljuje LAG Natječaj«.

U stavku 3. iza riječi »Natječaja« dodaju se riječi », osim u slučaju iz stavka 10. ovoga članka.«

Iza stavka 9. dodaju se novi stavci 10., 11. i 12. koji glase:

»(10) Iznimno od stavka 9. ovoga članka, LAG Natječaj je moguće izmijeniti i nakon datuma kojim počinje rok za prijavu projekata kada se povećavaju raspoloživa sredstava LAG Natječaja, uz prethodno odobrenje UO LAG-a, odnosno nadležnog tijela LAG-a. U slučaju da odabrani LAG za tip operacije za koji je objavljen LAG natječaj nema dovoljno sredstava u odabranoj LRS i Planu provedbe LRS, isti mora podnijeti izmjenu odabrane LRS sukladno članku 19. Pravilnika.

(11) Odabrani LAG može poništiti LAG natječaj prije izdavanja odluka, u sljedećim slučajevima:

- kada se na bilo koji način ugrožava načela jednakog postupanja i/ili zabrane diskriminacije

- kada je u natječaju utvrđena greška koja onemogućava daljnji postupak i/ili

- ako se utvrde okolnosti koje nisu bile poznate prije objave natječaja, a koje bi dovele do neobjavljivanja natječaja ili do sadržajno bitno drukčijeg natječaja.

(12) Poništenje LAG natječaja objavljuje se na način propisan stavkom 6. ovoga članka.«

Dosadašnji stavak 10. postaje stavak 13.

### Članak 9.

U članku 41. stavci 2. i 3. mijenjaju se i glase:

»(2) Odabrani LAG je obvezan u ime i za račun nositelja projekta podnijeti Zahtjev za potporu putem AGRONET-a u roku od šezdeset (60) dana od:

- dana donošenja odluke o odabiru projekta na LAG razini, u slučaju dovoljno raspoloživih sredstava

- dana pravomoćnosti svih odluka na LAG razini, u slučaju nedovoljno raspoloživih sredstava.

(3) Odabrani LAG podnosi Zahtjev za potporu za odabrane projekte na način i u skladu s uvjetima propisanim natječajem za provedbu LRS. Uz Zahtjev za potporu, odabrani LAG podnosi i dokumentaciju za sve odluke na koje je podnesen prigovor, a za koje odluka po prigovoru nije riješena u korist podnositelja prigovora.«

### Članak 10.

U članku 42. stavak 3. riječi: »dopune, ispravke i obrazloženja« zamjenjuju se riječima »dopune/obrazloženja/ispravke«.

Iza stavka 8. dodaju se novi stavak 9. koji glase:

»(9) Ako se utvrdi da postupak odabira projekata nije proveden kako je propisano člankom 35. ovoga Pravilnika, odabranom LRS i LAG Natječajem, Agencija za plaćanja može za sve podnesene Zahtjeve za potporu izdati Odluku o odbijanju Zahtjeva za potporu sukladno članku 43. stavku 1. podstavku 1. ovoga Pravilnika.«

### Članak 11.

U članku 51. stavku 1. točki 2. podtočka 6. mijenja se i glasi:

»– imenovanje glavnog partnera i ako niti jedan odabrani LAG nije glavni partner u transnacionalnom projektu suradnje, onda se mora imenovati LAG koji je nacionalni koordinator te osoba (koordinator projekta) koja je zadužena za provedbu i praćenje projekta suradnje«

Podtočka 8 briše se.

U dosadašnjoj podtočki 8. koja postaje podtočka 7. riječ: »organizaciji« briše se.

Točka 8. se briše.

Dosadašnje točke 9. i 10. postaju točke 10. i 11.

### Članak 12.

Iza članka 51. dodaje se članak 51. a) koji glasi:

## »Opći uvjeti prihvatljivosti troškova«

### Članak 51.a)

(1) Opći uvjeti prihvatljivosti troškova su:

- troškovi su prihvatljivi sukladno listi prihvatljivih troškova

- povezanost s projektom i nastanak u okviru projekta

- stvarnost nastanka kod korisnika

- izvršenje plaćanja korisnika dobavljačima roba, izvođačima radova te pružateljima usluga

- dokazivost putem računa ili dokumenata jednake dokazne vrijednosti

- usklađenost s pravilima javne nabave, ako je primjenjivo

- usklađenost s primjenjivim poreznim i socijalnim zakonodavstvom, ako je primjenjivo

- usklađenost s odredbama članka 65. stavka 11. Uredbe (EU) br. 1303/2013 koje se odnose na zabranu dvostrukog financiranja iz drugog financijskog instrumenta Europske unije i

- usklađenost s pravilima o trajnosti operacija iz članka 71. Uredbe (EU) br. 1303/2013.

(2) Uvjeti iz stavka 1. ovoga članka primjenjuju se kumulativno.

(3) Nove kategorije troškova dodane revizijom Programa prihvatljive su od datuma podnošenja zahtjeva za reviziju Programa Europskoj komisiji pod uvjetima navedenima u članku 65. stavku 9. Uredbe (EU) br. 1303/2013.«

### Članak 13.

U članku 52. stavak 5. mijenja se i glasi:

»(5) Prihvatljivi troškovi unutar tipa operacije 19.3.1. i tipa operacije 19.3.2. propisuju se listom prihvatljivih troškova koja je sastavni dio natječaja iz članka 53. ovoga Pravilnika.«

U stavku 6. podstavci 2. i 14. mijenjaju se i glase:

 »– drugi porezi, kamate, tečajne razlike, pristojbe i doprinosi, osim pristojbi kod putovanja i smještaja, javnog bilježnika, biljega, poštarina te javnih davanja temeljem ugovora o radu i/ili ugovora o djelu ili autorskog ugovora vezanih za provedbu projekta suradnje

– plaće i naknade, osim za stručnjake koji su uključeni u projekt suradnje.«

### Članak 14.

U članku 54. dodaje se novi stavak 1. koji glasi:

»(1) Postupak odobrenja pripreme i provedbe projekta suradnje sastoji se od sljedećih faza:

- 1. faza: zaprimanje Zahtjeva za potporu

- 2. faza: administrativna kontrola Zahtjeva za potporu

- 3. faza: izdavanje odluka iz članka 55. ovoga Pravilnika.«

U dosadašnjem stavku 7. koji postaje stavak 8. riječi: »dopune/ispravke/obrazloženja« zamjenjuju se riječima »dopune/obrazloženja/ispravke«.

Dosadašnji stavci 1., 2., 3., 4., 5., 6., 7. i 8. postaju stavci 2., 3., 4., 5., 6., 7., 8. i 9.

### Članak 15.

U članku 56. stavak 2. brišu se riječi:

»U toj situaciji, troškovi nastali po isključenom partneru nisu prihvatljivi.«

Stavak 5. mijenja se i glasi:

»Nakon administrativne kontrole Zahtjeva za promjenu, Agencija za plaćanja donosi sljedeće akte:

– Odluku o izmjeni Odluke o odobrenju provedbe projekta suradnje, u slučaju odobravanja promjene kojom se mijenja Odluka o odobrenju provedbe projekta suradnje

– Pismo odobrenja Zahtjeva za promjenu, u slučaju odobravanja promjene kojom se ne mijenja Odluka o odobrenju provedbe projekta suradnje

– Pismo odbijanja Zahtjeva za promjenu, u slučaju neodobravanja promjene.«

### Članak 16.

U članku 57. dodaje se novi stavak 1. koji glasi:

»(1) Postupak isplate sredstava sastoji se od sljedećih faza:

- 1. faza: zaprimanje Zahtjeva za isplatu

- 2. faza: administrativna kontrola Zahtjeva za isplatu

- 3. faza: izdavanje odluka iz stavka 9. ovoga članka.«

U dosadašnjem stavku 8. koji postaje stavak 9. riječi: »dopune/obrazloženja« zamjenjuju se riječima »dopune/obrazloženja/ispravke«.

Iza dosadašnjeg stavka 9. koji postaje stavak 10. dodaju se novi stavci 11. i 12. koji glase:

»(11) Agencija za plaćanja provesti će isplatu najkasnije u roku od 90 dana od dana podnošenja Zahtjeva za isplatu, u što se ne uračunava i vrijeme potrebno za dopunu/obrazloženje/ispravak.

(12) U rok od 90 dana iz stavka 10. ovoga članka ne uračunava se vrijeme od izjavljivanja prigovora na Odluku o isplati do donošenja odluke Povjerenstva za prigovore.«

Dosadašnji stavci 1., 2., 3., 4., 5., 6., 7. i 10. postaju stavci 2., 3., 4., 5., 6., 7., 8. i 13.

### Članak 17.

Članak 60. mijenja se i glasi:

»(1) Opći uvjeti prihvatljivosti troškova su:

- troškovi su prihvatljivi sukladno listi prihvatljivih troškova

- povezanost s projektom i nastanak u okviru projekta

- stvarnost nastanka kod korisnika

- izvršenje plaćanja korisnika dobavljačima roba, izvođačima radova te pružateljima usluga

- dokazivost putem računa ili dokumenata jednake dokazne vrijednosti

- usklađenost s pravilima javne nabave, ako je primjenjivo

- usklađenost s primjenjivim poreznim i socijalnim zakonodavstvom, ako je primjenjivo

- usklađenost s odredbama članka 65. stavka 11. Uredbe (EU) br. 1303/2013 koje se odnose na zabranu dvostrukog financiranja iz drugog financijskog instrumenta Europske unije

- usklađenost s pravilima o trajnosti operacija iz članka 71. Uredbe (EU) br. 1303/2013.

(2) Uvjeti iz stavka 1. ovoga članka primjenjuju se kumulativno.

(3) Nove kategorije troškova dodane revizijom Programa prihvatljive su od datuma podnošenja zahtjeva za reviziju Programa Europskoj komisiji pod uvjetima navedenima u članku 65. stavku 9. Uredbe (EU) br. 1303/2013.

(4) Odabrani LAG može u roku šest (6) mjeseci od dana sklapanja Ugovora podnijeti Zahtjev za isplatu predujma koji se podnosi prije podnošenja Zahtjeva za isplatu za prvo obračunsko razdoblje.

(5) Iznos predujma ne može iznositi više od 50% dodijeljene potpore u Podmjeri 19.4.

(6) Uvjet za isplatu predujma je dostava bankovne garancije plative »na prvi poziv« i »bez prigovora« u stopostotnoj vrijednosti zatraženog iznosa predujma. Predujam se može koristiti isključivo za plaćanje nastalih tekućih troškova i animacije

(7) Iznos predujma se mora opravdati u roku valjanosti garancije plaćenim računima/odgovarajućim dokumentima za prihvatljive aktivnosti

(8) Odabrani LAG je dužan putem AGRONET-a podnijeti Zahtjev za isplatu za svako obračunsko razdoblje, ako traži povrat sredstava za troškove nastale u predmetnom obračunskom razdoblju

(9) Obračunsko razdoblje je tromjesečje koje počinje teći od početka mjeseca koje slijedi nakon datuma sklapanja Ugovora s Agencijom za plaćanja i završava protekom tri (3) mjeseca

(10) Svi troškovi koji se smatraju prihvatljivim i za koje odabrani LAG traži povrat sredstava moraju nastati u obračunskom razdoblju koje je predmet Zahtjeva za isplatu, osim troškova nastalih od datuma sklapanja Ugovora s Agencijom za plaćanja do mjeseca s kojim počinje teći prvo obračunsko razdoblje

(11) Odabrani LAG je obvezan podnijeti Zahtjev za isplatu u mjesecu nakon završetka tromjesečja na koji se odnosi predmetni Zahtjev za isplatu i

(12) Odabranom LAG-u nije dozvoljeno tražiti povrat sredstava za troškove gdje postoji sukob interesa između odabranog dobavljača i člana UO LAG-a, zaposlenika te odgovornih osoba u LAG-u.

 (13) Neizravni troškovi se izračunavaju temeljem fiksne stope do visine od 15 % prihvatljivih izravnih troškova osoblja sukladno članku 68. stavku 1. točka b) Uredbe (EU) br. 1303/2013.

### Članak 18.

U članku 61. stavak 1. mijenja se i glasi:

»(5) Prihvatljivi troškovi unutar tipa operacije 19.4.1. propisuju se listom prihvatljivih troškova koja je sastavni dio natječaja iz članka 62. ovoga Pravilnika.«

Stavak 2. podstavak 2. mijenja se i glasi:

 »– drugi porezi, kamate, tečajne razlike, pristojbe i doprinosi, osim onih propisanih listom prihvatljivih troškova iz stavka 1. ovoga članka«

Podstavak 3. se briše.

### Članak 19.

U članku 63. stavak 3. riječi: »dopune, ispravke i obrazloženja« zamjenjuju se riječima »dopune/obrazloženja/ispravke«.

Iza stavka 7. dodaju se novi stavci 8. i 9. koji glase:

»(8) Agencija za plaćanja provesti će isplatu najkasnije u roku od 90 dana od dana podnošenja Zahtjeva za isplatu, u što se ne uračunava i vrijeme potrebno za dopunu/obrazloženje/ispravak.

(9) U rok od 90 dana iz stavka 8. ovoga članka ne uračunava se vrijeme od izjavljivanja prigovora na Odluku o isplati do donošenja odluke Povjerenstva za prigovore.«

Dosadašnji stavak 8. postaje stavak 10.

### Članak 20.

U članku 64. brišu se stavci 2. i 3.

Dosadašnji stavak 4. postaje stavak 2.

### Članak 21.

U članku 65. stavak 1. podstavak 2. broj: »2018.« zamjenjuju se brojem »2019.«.

U podstavku 5. iza riječi: »povratu« dodaje se riječ: »sredstava«.

### Članak 22.

Članak 67. mijenja se i glasi:

»(1) Na odluke koje donosi Agencija za plaćanja, LAG ili nositelj projekta (u daljnjem tekstu: korisnik) imaju pravo podnijeti prigovor Povjerenstvu.

(2) Korisnik je obvezan preuzeti odluku Agencije za plaćanja najkasnije u roku od pet (5) dana od dana učitavanja odluke Agencije za plaćanja na AGRONET i zaprimanja obavijesti putem elektroničke pošte.

(3) Dostava odluke Agencije za plaćanja korisniku se smatra obavljenom u trenutku kad korisnik navedenu odluku preuzme s AGRONET-a. Ako korisnik ne preuzme odluku s AGRONET-a u roku određenom u stavku 2. ovoga članka, dostava se smatra obavljenom istekom tog roka.

(4) Prigovor iz stavka 1. ovoga članka podnosi se u roku od 8 dana od dana dostave odluke Agencije za plaćanja.

(5) Korisnik se u tijeku roka za izjavljivanje prigovora može odreći prava na prigovor. Odricanje od prava na prigovor ne može se opozvati.

(6) Korisnik može podnijeti prigovor zbog:

– povrede postupovnih odredbi ovoga Pravilnika i natječaja

– pogrešno i nepotpuno utvrđenog činjeničnog stanja i/ili

– pogrešne primjene pravnog propisa na kojem se temelji odluka.

(7) Korisnik podnosi prigovor Povjerenstvu putem AGRONET-a.

(8) Agencija za plaćanja je obvezna u roku od pet (5) dana od dana zaprimanja prigovora Povjerenstvu obrazloženje na sve navode korisnika zajedno s popratnom dokumentacijom.

(9) Sjednici Povjerenstva moraju prisustvovati svi članovi Povjerenstva. Povjerenstvo odluke donosi većinom glasova svih članova, u roku od 30 dana od dana dostave prigovora.

(10) Tijekom odlučivanja o prigovoru u postupku utvrđivanja činjeničnog stanja Povjerenstvo može od Agencije za plaćanja zatražiti pisano očitovanje, a koje smatra neophodnim kako bi moglo donijeti pravilnu i zakonitu odluku.

(11) Tijekom postupka rješavanja po prigovorima ne mogu se uvoditi nove činjenice i dokazi. Ako se tijekom postupka rješavanja po prigovorima Povjerenstvu učine dostupnim činjenice koje bitno mijenjaju sadržaj već donesenih odluka, Povjerenstvo će predložiti izmjene prethodno donesenih odluka zbog ujednačenog postupanja te naložiti Agenciji za plaćanja primjenu načela za postupanje samo u situaciji kada takva izmjena ide na korist korisnika.

(12) Nakon provedenog postupka, Povjerenstvo može:

– odbaciti prigovor

– odbiti prigovor ili

– usvojiti prigovor i vratiti predmet Agenciji za plaćanja na ponovni postupak.

(13) Povjerenstvo o istoj stvari može odlučivati samo jednom.

(14) Odluke Povjerenstva su izvršne te na njih nije moguće uložiti prigovor.

(15) Korisnik je dužan preuzeti odluku Povjerenstva najkasnije u roku od 5 dana od dana učitavanja odluke na AGRONET i zaprimanja obavijesti putem elektroničke pošte.

(16) Dostava odluke Povjerenstva korisniku se smatra obavljenom u trenutku kad korisnik odluku Povjerenstva preuzme s AGRONET-a. Ako korisnik ne preuzme odluku Povjerenstva s AGRONET-a u roku određenom u stavku 15. ovoga članka, dostava se smatra obavljenom istekom tog roka.«

### Članak 23.

Ovaj Pravilnik stupa na snagu osmoga dana od dana objave u »Narodnim novinama«.